Likhatiso Tsa Lipaki Tsa Jehova li Ngoloa Joang, Hona li Fetoleloa Joang?
Lefapha la Bongoli, U.S.A.
E le hore re etse sohle se matleng a rōna ho bolela “litaba tse molemo . . . ho sechaba se seng le se seng le moloko o mong le o mong le leleme le leng le le leng le batho ba bang le ba bang,” re hatisa lingoliloeng ka lipuo tse fetang 700. (Tšenolo 14:6) Re finyella mosebetsi oo oa motonanahali joang? Re thusoa ke bangoli ba lulang linaheng tse sa tšoaneng le bafetoleli ba ka bang 3 300, bao kaofela ha bona e leng Lipaki Tsa Jehova.
Qalong boitsebiso bo ngoloa ka Senyesemane. Sehlopha se Busang se tsamaisa mosebetsi o etsoang ke Lefapha la Bongoli le ntlo-khōlō ea Lipaki Tsa Jehova. Lefapha lena le hlophisa mosebetsi o etsoang ke bangoli ba ntlo-khōlō le ba liofising tse ling tsa makala. Kaha re na le bangoli ba limelo tse sa tšoaneng, seo se re thusa ho bua ka litaba tse amang litso tse fapa-fapaneng, e leng se etsang hore likhatiso tsa rōna li khahle batho ba libakeng tse sa tšoaneng.
Boitsebiso bo romeloa ho bafetoleli. Ka mor’a hore boitsebiso bo hlahlojoe ’me bo fetisoe, bo romeloa bafetoleli ka lik’homphieutha, ’me bona baa bo fetolela, ba bo hlahlobe ba be ba bo bale. Ba ikitlaelletsa ho khetha “mantsoe a nepahetseng a ’nete” a tla fetisa moelelo oa Senyesemane hantle ka puo ea habo bona.—Moeklesia 12:10.
Lik’homphieutha li potlakisa mosebetsi. K’homphieutha e ke ke ea etsa mosebetsi o etsoang ke bangoli le bafetoleli. Leha ho le joalo, lidikishinari tse k’homphieutheng le mananeo a mang a eona hammoho le boitsebiso bo thusang bangoli le bafetoleli ho etsa lipatlisiso, li potlakisa mosebetsi oa bona. Lipaki Tsa Jehova li qapile lenaneo la k’homphieutha le bitsoang Multilanguage Electronic Publishing System (MEPS) leo ka lona boitsebiso bo ka ngoloang ka lipuo tse makholo, ba kopanngoa le litšoantšo esita le ho hlophisetsoa khatiso.
Ke hobane’ng ha re ikitlaetsa hakaale ho hatisa lingoliloeng esita le ka lipuo tse buuoang ke batho ba likete tse seng kae feela? Ke hobane thato ea Jehova ke hore “batho ba mefuta eohle ba pholohe ’me ba fihle tsebong e nepahetseng ea ’nete.”—1 Timothea 2:3, 4.
Likhatiso tsa rōna li ngoloa joang?
Ke hobane’ng ha re fetolela lingoliloeng tsa rōna ka lipuo tse ngata hakaale?
Pina ea Lipuo Tse Ngata
Ithute ka mathata a ikhethang a ho fetolela mantsoe a lipina lipuong tse ngata.